11.8.2023
EL
Επίσημη Εφημερίδα της Ευρωπαϊκής Ένωσης
C 283/55 Πέμπτη 16 Φεβρουαρίου 2023
12.
υπενθυμίζει, στο πλαίσιο αυτό, ότι η ενδιάμεση επανεξέταση του πολυετούς δημοσιονομικού πλαισίου θα μπορούσε να καταστήσει δυνατή την ενίσχυση του προϋπολογισμού της ΚΓΠ και να λάβει υπόψη τον σοβαρό αντίκτυπο που είχε ο πληθωρισμός στο κόστος των εισροών και στα γεωργικά εισοδήματα· ενθαρρύνει την ΕΕ να αναζητήσει εναλλακτικές πηγές χρηματοδότησης εκτός της ΚΓΠ, να θεσπίσει σχετικά μέτρα για τη διασφάλιση της οικονομικής προσιτότητας και της διαθεσιμότητας των λιπασμάτων στην ΕΕ και να αμβλύνει τις οικονομικές επιπτώσεις αυτής της έλλειψης λιπασμάτων·
13.
υπενθυμίζει στα κράτη μέλη τη δυνατότητα να αναπτύξουν, στο πλαίσιο των στρατηγικών τους σχεδίων για την ΚΓΠ, ειδικά οικολογικά προγράμματα για την προώθηση της βιολογικής λίπανσης ή τη μεγαλύτερη ανάπτυξη βέλτιστων επιπέδων pH του εδάφους, τα οποία θα απαιτούσαν μικρότερη χρήση λιπασμάτων και θα είχαν ως αποτέλεσμα τη μέγιστη χρήση περιορισμένων προμηθειών, ή τομεακές παρεμβάσεις στο κεφάλαιο «άλλοι τομείς», οι οποίες μπορεί να περιλαμβάνουν, μεταξύ άλλων, μέτρα για την τόνωση της ανάπτυξης εναλλακτικών λύσεων αντί της ανόργανης λίπανσης, τη στήριξη κοινών και συνεργατικών προσεγγίσεων σε σενάρια έλλειψης και την εφαρμογή καινοτομίας και τεχνολογίας για τη μείωση της χρήσης λιπασμάτων·
14. αναγνωρίζει και στηρίζει διακριτά τον ρόλο που διαδραματίζουν οι αγροδιατροφικοί συνεταιρισμοί, μέσω των υλικοτεχνικών, οργανωτικών και χρηματοοικονομικών ικανοτήτων τους, για την προώθηση τοπικών έργων παρασκευής τόσο ζωικών λιπασμάτων όσο και εναλλακτικών λιπασμάτων που δεν βασίζονται σε ανόργανα καύσιμα·
15. καλεί την Επιτροπή να στηρίξει τα κράτη μέλη στην εξεύρεση λύσεων για την αποτελεσματική χρήση των στρατηγικών σχεδίων της ΚΓΠ που θα συμβάλουν στην αντιμετώπιση της κατάστασης των λιπασμάτων· ενθαρρύνει τα κράτη μέλη να αναθεωρήσουν, όπου είναι αναγκαίο, τα εθνικά στρατηγικά τους σχέδια για την ΚΓΠ, προκειμένου να καλύψουν τα κενά και να βελτιστοποιήσουν και να μειώσουν τη χρήση λιπασμάτων και τις απώλειες θρεπτικών ουσιών, να παράσχουν κίνητρα για την αντικατάσταση και τη συμπλήρωση των ανόργανων λιπασμάτων από θρεπτικά συστατικά από οργανικές πηγές και να επιταχύνουν κατάλληλα μέτρα λίπανσης, προκειμένου να διασφαλιστούν η γονιμότητα του εδάφους και οι βέλτιστες αποδόσεις, αποτρέποντας παράλληλα τη διαρροή άνθρακα σε περιφέρειες με χαμηλότερα πρότυπα παραγωγής· τονίζει ότι οι εν λόγω αναθεωρήσεις θα πρέπει να πραγματοποιηθούν εγκαίρως, υπό την προϋπόθεση ότι η ποσότητα και η ποιότητα της παραγωγής δεν θα μειωθούν, και δεν θα πρέπει να υπολογίζονται ως τροποποίηση των εθνικών στρατηγικών σχεδίων τους για την ΚΓΠ, η οποία επιτρέπεται μόνο μία φορά ετησίως· επισημαίνει τα σαφή οφέλη που μπορεί να προσφέρει, στο πλαίσιο αυτό, η αμειψισπορά με χρήση ψυχανθών ως μέτρο λίπανσης, δεδομένης της ικανότητάς της για δέσμευση αζώτου και, κατά συνέπεια, μειωμένη ανάγκη για εισροές λιπασμάτων· καλεί την Επιτροπή να διασφαλίσει ότι όλα τα κράτη μέλη παρέχουν στους γεωργούς τους τη δυνατότητα να χρησιμοποιούν εμβόλιμες καλλιέργειες στο πλαίσιο των καλών γεωργικών και περιβαλλοντικών συνθηκών στην ΚΓΠ·
16.
ενθαρρύνει τα κράτη μέλη να αξιοποιήσουν πλήρως τις δυνατότητες του κανονισμού (ΕΕ) 2019/1009 που εκδόθηκε πρόσφατα με αναθεωρημένους κανόνες σχετικά με τη διάθεση προϊόντων λίπανσης της ΕΕ στην αγορά και καθιστά δυνατό το άνοιγμα της ενιαίας αγοράς της ΕΕ σε οργανικά και βασιζόμενα σε βιολογικά απόβλητα λιπάσματα με τη χορήγηση πρόσβασης στη σήμανση CE·
17. καλεί την Επιτροπή να επικαιροποιήσει τον ορισμό της ζωικής κοπριάς στη νομοθεσία της Ένωσης, κάνοντας σαφή διάκριση μεταξύ επεξεργασμένης και μη μεταποιημένης κοπριάς, προκειμένου να ρυθμιστούν κατάλληλα λόγω των διαφορετικών συνθέσεων και κινδύνων όσον αφορά τη ρύπανση·
18. καλεί την Επιτροπή να συλλέξει επιστημονικά στοιχεία σχετικά με τις επιπτώσεις της κοπριάς που έχει υποστεί ζύμωση και άλλων μεταποιημένων οργανικών θρεπτικών ουσιών όσον αφορά τα κλιματικά οφέλη και τον κίνδυνο ρύπανσης των υδάτων· καλεί την Επιτροπή να αξιοποιήσει τα περιβαλλοντικά οφέλη της χρήσης κοπριάς που έχει υποστεί ζύμωση και άλλων μεταποιημένων οργανικών θρεπτικών ουσιών, εάν αποδειχθούν επιστημονικά, προωθώντας τη χρήση τους και, ενδεχομένως, προσαρμόζοντας τη νομοθεσία·
19.
εκφράζει τη λύπη του για το γεγονός ότι η ανακοίνωση δεν εξυπηρετεί τη διευκόλυνση της χρήσης οργανικών εναλλακτικών λύσεων αντί των χημικών λιπασμάτων, όπως η RENURE, το χώνευμα από βιολογικά απόβλητα που προκύπτουν από την αναερόβια χώνευση ζωικών λυμάτων, καθώς και κάθε άλλο αποτελεσματικό και επαληθευμένο μέσο που μπορεί να χρησιμοποιηθεί τόσο στη γεωργία όσο και στον κτηνοτροφικό τομέα, και ζητεί την τροποποίηση του παραρτήματος ΙΙΙ της οδηγίας για τη νιτρορύπανση για τον σκοπό αυτό, με παράλληλη διατήρηση των αρχών της αποτελεσματικότητας και της ασφάλειας· ζητά στο μεταξύ, υπό το πρίσμα της τρέχουσας κρίσης, μια προσωρινή παρέκκλιση, καθώς τα προϊόντα και τα χωνεύματα RENURE έχουν τη δυνατότητα να αντικαταστήσουν τα χημικά λιπάσματα χωρίς να προκαλούν πρόσθετες εκπομπές, απώλειες αζώτου ή παραγωγή κοπριάς· καλεί την Επιτροπή να προτείνει, χωρίς περαιτέρω καθυστέρηση, και το αργότερο στο επικείμενο σχέδιο δράσης της για την ολοκληρωμένη διαχείριση των θρεπτικών ουσιών (INMAP), νομοθετικά μέτρα για την εφαρμογή της νόμιμης και ασφαλούς εφαρμογής των κριτηρίων, όπως αναπτύχθηκαν από το Κοινό Κέντρο Ερευνών, ώστε να καταστεί δυνατή η ασφαλής χρήση της RENURE πάνω από τα όρια που καθορίζονται για τις ευπρόσβλητες στη νιτρορύπανση ζώνες από την οδηγία για τη νιτρορύπανση·